感時
作者：宗澤
朝代：宋

paragraphs: 卿士辱多壘，天王憤蒙塵。
御戎要虓將，謀國須雋臣。
百戰取封侯，未必亡其身。
懷奸廢忠義，胡顔以爲人。
吁嗟世道衰，大僇加搢紳。
平居事奔競，梁汴分雲屯。
一旦國步艱，四迸如星繁。
輔相已擇栖，守令仍踰藩。
冠蓋陸西竄，舳艫水南奔。
鄙夫用慨然，策馬趨修門。
勤王羞尺柄，悟主期片言。
時來倘雲龍，峨冠拜臨軒。
逶迤上玉除，造膝伸元元。
措世于泰寧，歸來守丘樊。